Ανακοίνωση της Εποπτεύουσας Αρχής της ΕΖΕΣ βάσει του άρθρου 4 παράγραφος 1 στοιχείο α) της πράξης που αναφέρεται στο σημείο 64α του παραρτήματος XIII της συμφωνίας ΕΟΧ [κανονισμός (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών

Επιβολή υποχρεώσεων παροχής δημόσιας υπηρεσίας για την εκτέλεση τακτικών αεροπορικών πτήσεων στο δρομολόγιο Fagernes-Όσλο και αντιστρόφως

(2001/C 242/11)

1. ΕΙΣΑΓΩΓΗ

Βάσει του άρθρου 4 παραγράφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών (http://europa.eu.int/eur-lex/en/lif/dat/en_392R2408.html), η Νορβηγία αποφάσισε να επιβάλει, από 1ης Απριλίου 2000, υποχρεώσεις παροχής δημόσιας υπηρεσίας για τις τακτικές αεροπορικές πτήσεις στο ακόλουθο δρομολόγιο:

Fagernes-Oslo και αντιστρόφως

2. ΟΙ ΥΠΟΧΡΕΩΣΕΙΣ ΠΑΡΟΧΗΣ ΔΗΜΟΣΙΑΣ ΥΠΗΡΕΣΙΑΣ ΠΕΡΙΛΑΜΒΑΝΟΥΝ ΤΑ ΑΚΟΛΟΥΘΑ:

2.1. Ελάχιστη συχνότητα πτήσεων, χωρητικότητα σε θέσεις, δρομολόγια και ωράρια

Οι όροι εφαρμόζονται καθ' όλη τη διάρκεια του έτους. Η υποχρέωση καθημερινής πτήσης, εκτός Σαββάτου, νοείται με επιστροφή.

Συχνότητα πτήσεων

- Τουλάχιστον δύο ημερήσιες πτήσεις με επιστροφή, από Δευτέρα έως Παρασκευή, και τουλάχιστον μία πτήση με επιστροφή την Κυριακή.

Χωρητικότητα σε θέσεις

- Θα πρέπει να προβλέπεται χωρητικότητα, και προς τις δύο κατευθύνσεις, τουλάχιστον 150 θέσεων από Δευτέρα έως Παρασκευή, και τουλάχιστον 15 θέσεων την Κυριακή.

- Εάν ο αριθμός των πληρουμένων θέσεων κατά την περίοδο από 1ης Ιανουαρίου έως 30 Ιουνίου ή από 1ης Αυγούστου έως 30 Νοεμβρίου υπερβαίνει το 70 % του αριθμού των διαθέσιμων θέσεων, ο αερομεταφορέας θα πρέπει να αυξήσει την χωρητικότητα σε θέσεις, σύμφωνα με τους κανόνες που καθορίζει το Υπουργείο Μεταφορών και Επικοινωνιών και οι οποίοι προσαρτώνται στην παρούσα δημοσίευση.

- Εάν ο αριθμός των πληρουμένων θέσεων κατά την περίοδο από 1ης Ιανουαρίου έως 30 Ιουνίου ή από 1ης Αυγούστου έως 30 Νοεμβρίου είναι κατώτερη του 35 % του αριθμού των διαθέσιμων θέσεων, ο αερομεταφορέας μπορεί να μειώσει τη χωρητικότητα σε θέσεις, σύμφωνα με τους κανόνες που καθορίζει το Υπουργείο Μεταφορών και Επικοινωνιών και οι οποίοι προσαρτώνται στην παρούσα δημοσίευση.

Δρομολόγια

- Οι πτήσεις είναι απευθείας.

Ωράρια

Λαμβάνεται υπόψη η ζήτηση του κοινού όσον αφορά τις αεροπορικές μεταφορές.

Επιπλέον, στις απαιτούμενες πτήσεις από Δευτέρα έως Παρασκευή εφαρμόζονται τα ακόλουθα:

- αναχώρηση από Fagernes το αργότερο στις 8.00 και μεταξύ 16.00 και 17.00,

- αναχώρηση από το Oslo μεταξύ 9.00 και 9.45 και μεταξύ 17.00 και 18.00.

2.2. Κατηγορία αεροσκαφών

Για τις απαιτούμενες πτήσεις χρησιμοποιείται αεροσκάφος που διαθέται άδεια για τη μεταφορά τουλάχιστον 15 επιβατών.

Εφιστάται ιδιαίτερα η προσοχή του αερομεταφορέα στους ειδικούς τεχνικούς και λειτουργικούς όρους που εφαρμόζονται στα αεροδρόμια. Για περισσότερες πληροφορίες, οι ενδιαφερόμενοι παρακαλούνται να επικοινωνήσουν με τη: Luftfartstilsynet (υπηρεσία πολιτικής αεροπορίας), Postboks 8050 Dep, Ν - 0031 Oslo, τηλ. (47) 23 31 78 00.

2.3. Ναύλοι

- Ο μέγιστος βασικός ναύλος για απλή διαδρομή (πλήρως μεταβλητός) για την περίοδο λειτουργίας από 1ης Απριλίου 2002 έως 31 Μαρτίου 2003 δεν είναι δυνατόν να υπερβαίνει τις 755 ΝΟΚ, χωρίς τον ΦΠΑ και τα τέλη αερομεταφοράς επιβατών (http://www.toll.no/regelverk/avgiftsrundskriv/).

- Ο αερομεταφορέας συμμετέχει στις συμφωνίες εσωτερικών πτήσεων που ισχύουν ανά πάσα στιγμή και προσφέρει όλες τις δυνατές εκπτώσεις βάσει των συμφωνιών αυτών.

- Προσφέρει επίσης εκπτώσεις κοινωνικού χαρακτήρα, σύμφωνα με τη συνήθη πρακτική.

2.4. Συνεχής πραγματοποίηση των πτήσεων

Ο αριθμός των πτήσεων που ακυρώνονται για λόγους που αποδίδονται άμεσα στον αερομεταφορέα δεν πρέπει να υπερβαίνει το 1,5 % του ετήσια προβλεπόμενου αριθμού πτήσεων.

2.5. Συμφωνίες συνεργασίας

Βάσει διαδικασίας διαγωνισμού, η οποία παρέχει σε έναν μόνο αερομεταφορέα τη δυνατότητα εκτέλεσης του δρομολογίου Fagernes-Οσλο και αντιστρόφως, εφαρμόζονται οι ακόλουθοι όροι:

Ναύλοι

- Όλοι οι ναύλοι ανταπόκρισης προς και από άλλες πτήσεις ισχύουν επί ίσοις όροις για όλους τους αερομεταφορείς. Εξαιρούνται οι ναύλοι με ανταπόκριση προς και από άλλες πτήσεις που εκτελούνται από τον ανάδοχο, υπό τον όρο ότι ο εκάστοτε ναύλος ανέρχεται το πολύ στο 40 % του πλήρως μεταβλητού ναύλου.

- Δεν είναι δυνατόν ούτε να προσφέρονται ούτε να εξαγοράζονται στις εν λόγω πτήσεις εκπτώσεις εισιτηρίου που παρέχονται βάσει προγραμμάτων τακτικών πελατών.

Όροι μετεπιβίβασης

- Όλοι οι όροι που καθορίζονται από τον αερομεταφορέα για την μετεπιβίβαση επιβατών προς και από πτήσεις άλλων αερομεταφορέων, περιλαμβανομένου του χρόνου μετεπιβίβασης και ενδιαμέσου ελέγχου εισιτηρίων και αποσκευών, πρέπει να είναι αντικειμενικοί και χωρίς διακρίσεις.

3. ΑΛΛΕΣ ΥΠΟΧΡΕΩΣΕΙΣ

Οι παρούσες υποχρεώσεις παροχής δημόσιας υπηρεσίας αντικαθιστούν εκείνες που δημοσιεύθηκαν για το δρομολόγιο Fagernes-Όσλο και αντιστρόφως στην Επίσημη Εφημερίδα των Ευρωπαϊκών Κοινοτήτων C 340, της 27ης Νοεμβρίου 1999.

4. Για περισσότερες πληροφορίες, οι ενδιαφερόμενοι παρακαλούνται να απευθυνθούν στην ακόλουθη διεύθυνση: Υπουργείο Μεταφορών και Επικοινωνιών: Postboks 8010 Dep Ν - 0030 Oslo Τηλ. (47) 22 24 82 41, Φαξ (47) 22 24 95 72.

Το παρόν κείμενο βρίσκεται και στον ακόλουθο τόπο:

http://www.odin.dep.no/sd/engelsk/aktuelt/tenders/index-b-n-a.html

ΠΑΡΑΡΤΗΜΑ

ΠΑΡΑΡΤΗΜΑ ΣΤΗΝ ΕΠΙΒΟΛΗ ΥΠΟΧΡΕΩΣΕΩΝ ΠΑΡΟΧΗΣ ΔΗΜΟΣΙΑΣ ΥΠΗΡΕΣΙΑΣ ΓΙΑ ΤΙΣ ΤΑΚΤΙΚΕΣ ΑΕΡΟΠΟΡΙΚΕΣ ΠΤΗΣΕΙΣ ΣΤΟ ΔΡΟΜΟΛΟΓΙΑ FAGERNES-ΟΣΛΟ ΚΑΙ ΑΝΤΙΣΤΡΟΦΩΣ

ΑΝΑΠΡΟΣΑΡΜΟΓΗ ΤΗΣ ΠΑΡΕΧΟΜΕΝΗΣ ΥΠΗΡΕΣΙΑΣ/ΤΗΣ ΧΩΡΗΤΙΚΟΤΗΤΑΣ ΣΕ ΘΕΣΕΙΣ - ΡΗΤΡΑ ΑΝΑΠΡΟΣΑΡΜΟΓΗΣ ΤΗΣ ΠΑΡΕΧΟΜΕΝΗΣ ΥΠΗΡΕΣΙΑΣ

1. Στόχος της ρήτρας αναπροσαρμογής της παρεχόμενης υπηρεσίας

Ο στόχος της ρήτρας αναπροσαρμογής της παρεχόμενης υπηρεσίας είναι να εξασφαλισθεί ότι η προβλεπόμενη χωρητικότητα σε θέσεις που παρέχει ο αερομεταφορέας αναπροσαρμόζεται στις μεταβολές της ζήτησης της αγοράς. Όταν ο αριθμός των επιβατών αυξάνεται σημαντικά και υπερβαίνει τα όρια που καθορίζονται ακολούθως για το ποσοστό των κατειλημμένων ανά πάσα στιγμή θέσεων (ποσοστό πληρότητας σε επιβάτες), ο αερομεταφορέας πρέπει να αυξάνει τον αριθμό των διαθέσιμων θέσεων. Ο αερομεταφορέας μπορεί, ανάλογα, να μειώσει τις διαθέσιμες θέσεις, όταν ο αριθμός των επιβατών μειώνεται σημαντικά. Βλέπε προσδιορισμό των ποσοστών στο σημείο 3.

2. Περίοδοι μέτηρησης του ποσοστού πληρότητας σε επιβάτες

Οι περίοδοι κατά τις οποίες παρακολουθείται και προσδιορίζεται το ποσοστό πληρότητας σε επιβάτες είναι από 1ης Ιανουαρίου μέχρι 30 Ιουνίου και από 1ης Αυγούστου μέχρι 30 Νοεμβρίου.

3. Όροι για τη μεταβολή της παρεχόμενης υπηρεσίας/των διαθέσιμων θέσεων

3.1. Όροι για την επέκταση της παρεχόμενης υπηρεσίας

3.1.1. Η επέκταση της παρεχόμενης υπηρεσίας/των διαθέσιμων θέσεων πραγματοποιείται όταν το μέσο ποσοστό πληρότητας σε επιβάτες για κάθε δρομολόγιο στο οποίο επιβάλλονται όροι παροχής δημόσιας υπηρεσίας υπερβαίνει το 70 %. Όταν το μέσο ποσοστό πληρότητας σε επιβάτες στα προαναφερθέντα δρομολόγια υπερβαίνει το 70 % για καθεμία από τις προαναφερθείσες στο σημείο 2 χρονικές περιόδους, ο αερομεταφορέας επεκτείνει την παρεχόμενη υπηρεσία/τις διαθέσιμες θέσεις τουλάχιστον κατά 10 % στα εν λόγω δρομολόγια, και το αργότερο από την έναρξη της επόμενης περιόδου εναέριας κυκλοφορίας της ΙΑΤΑ. Η παρεχόμενη υπηρεσία/οι διαθέσιμες θέσεις αυξάνονται τουλάχιστον τόσο ώστε το μέσο ποσοστό πληρότητας σε επιβάτες να μην υπερβαίνει το 70 %.

3.1.2. Όταν επεκτείνεται η παρεχόμενη υπηρεσία/οι διαθέσιμες θέσεις σύμφωνα με τα προαναφερθέντα, η νέα υπηρεσία μπορεί, εάν το επιθυμεί ο αερομεταφορέας, να παρέχεται με χρήση αεροσκαφών με χωρητικότητα σε θέσεις μικρότερη από αυτή που προσδιορίζεται στον αρχικό διαγωνισμό.

3.2. Όροι περιορισμού της παρεχόμενης υπηρεσίας

3.2.1. Ο περιορισμός της παρεχόμενης υπηρεσίας/των διαθέσιμων θέσεων μπορεί να πραγματοποιηθεί όταν ο μέσος όρος πληρότητας σε επιβάτες σε κάθε δρομολόγιο που διέπεται από υποχρεώσεις παροχής δημόσιας υπηρεσίας είναι κατώτερος του 35 %. Όταν το μέσο ποσοστό πληρότητας σε επιβάτες στα δρομολόγια αυτά είναι κάτω του 35 % σε καθεμία από τις χρονικές περιόδους που αναφέρονται στο σημείο 2, ο αερομεταφορέας μπορεί να περιορίσει την παρεχόμενη υπηρεσία/τις διαθέσιμες θέσεις σε ποσοστό κάτω του 25 % στα δρομολόγια αυτά, από την πρώτη ημέρα μετά το τέλος καθεμίας από τις προαναφερθείσες χρονικές περιόδους και εξής.

3.2.2. Σε δρομολόγια όπου εκτελούνται δύο καθημερινές πτήσεις προς κάθε κατεύθυνση, ο περιορισμός της παρεχόμενης υπηρεσίας σύμφωνα με το σημείο 3.2.1 πραγματοποιείται με μείωση της συχνότητας των πτήσεων, με μόνη εξαίρεση την περίπτωση όπου ο αερομεταφορέας χρησιμοποιεί αεροσκάφος με μεγαλύτερη χωρητικότητα σε θέσεις από το ελάχιστο που προσδιορίζεται από τις επιβαλλόμενες υποχρεώσεις παροχής δημόσιας υπηρεσίας. Ο αερομεταφορέας μπορεί τότε να χρησιμοποιήσει μικρότερο αεροσκάφος, όχι όμως με χωρητικότητα σε θέσεις μικρότερη από την ελάχιστη που προσδιορίζεται από τις επιβαλλόμενες υποχρεώσεις παροχής δημόσιας υπηρεσίας.

3.2.3. Σε δρομολόγια με μόνο μία ή δύο πτήσεις ημερησίως προς κάθε κατεύθυνση, ο περιορισμός της παρεχόμενης υπηρεσίας μπορεί να πραγματοποιηθεί μόνο με χρήση αεροσκάφους χωρητικότητας σε θέσεις μικρότερης από εκείνη που προσδιορίζεται από τις επιβαλλόμενες υποχρεώσεις παροχής δημόσιας υπηρεσίας.

4. Διαδικασίες για αλλαγές στην παρεχόμενη υπηρεσία

4.1. Το Υπουργείο Μεταφορών και Επικοινωνιών της Νορβηγίας είναι το κατά νόμον αρμόδιο για την έγκριση των προτεινομένων ωραρίων που υποβάλλει ο αερομεταφορέας, καθώς και για τις αλλαγές στην παρεχόμενη υπηρεσία. Σχετική αναφορά υπάρχει στην εγκύκλιο Ν-8/97 του Υπουργείου Μεταφορών και Επικοινωνιών της Νορβηγίας, η οποία περιλαμβάνεται στον φάκελο του παρόντος διαγωνισμού.

4.2. Όταν η παρεχόμενη υπηρεσία πρόκειται να επεκταθεί σύμφωνα με το σημείο 3.1, τα ωράρια της νέας υπηρεσίας και ο νέος αριθμός θέσεων θα πρέπει να αποτελέσουν αντικείμενο συμφωνίας μεταξύ του αερομεταφορέα και της αντίστοιχης διοικητικής περιφέρειας.

4.3. Εάν η νέα υπηρεσία παρέχεται σύμφωνα με το σημείο 3.1, ο δε αερομεταφορέας και η εμπλεκόμενη διοικητική περιφέρεια δεν είναι σε θέση να συμφωνήσουν σχετικά με τα ωράρια βάσει του σημείου 4.2, ο αερομεταφορέας μπορεί να ζητήσει έγκριση, σύμφωνα με το σημείο 4.1, για τα νέα ωράρια της νέας υπηρεσίας/για τον νέο αριθμό διαθέσιμων θέσεων από το Υπουργείο Μεταφορών και Επικοινωνιών της Νορβηγίας. Τούτο δεν σημαίνει ότι ο αερομεταφορέας μπορεί να υποβάλει προς έγκριση ωράριο χωρίς να προβλέψει την απαιτούμενη επέκταση της παρεχόμενης υπηρεσίας. Θα πρέπει να συντρέχουν σημαντικοί λόγοι όσον αφορά τα ωράρια της νέας υπηρεσίας/τον νέο αριθμό θέσεων ώστε αυτά να αποκλίνουν από αυτά που θα μπορούσε να συμφωνήσει η εμπλεκόμενη διοικητική περιφέρεια βάσει του σημείου 4.2, και τούτο ως προϋπόθεση ώστε το Υπουργείο να εγκρίνει την πρόταση του αερομεταφορέα.

5. Διατήρηση του οικονομικού ανταλλάγματος κατά τη μεταβολή της παρεχόμενης υπηρεσίας

5.1. Το οικονομικό αντάλλαγμα του αερομεταφορέα παραμένει αμετάβλητο όταν επεκτείνεται η παρεχόμενη υπηρεσία σύμφωνα με το σημείο 3.1.

5.2. Το οικονομικό αντάλλαγμα του αερομεταφορέα παραμένει αμετάβλητο όταν περιορίζεται η παρεχόμενη υπηρεσία σύμφωνα με το σημείο 3.2.